Smernica Komisie
zo 6. novembra 1986,
ktorou sa prispôsobuje technickému pokroku smernica Rady 71/127/EHS o aproximácii právnych predpisov členských štátov o spätných zrkadlách motorových vozidiel
(86/562/EHS)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho hospodárskeho spoločenstva,
so zreteľom na smernicu Rady 70/156/EHS zo 6. februára 1970 o aproximácii právnych predpisov členských štátov o typovom schválení motorových a ich prípojných vozidiel [1], naposledy zmenenú a doplnenú smernicou 80/1267/EHS [2], a najmä na jej článok 11,
so zreteľom na smernicu Rady 71/127/EHS z 1. marca 1971 o aproximácii právnych predpisov členských štátov o spätných zrkadlách motorových vozidiel [3], naposledy zmenenú a doplnenú smernicou Komisie 85/205/EHS [4],
keďže všetky spätné zrkadlá EHS typovo schválené ako komponent po 1. októbri 1986 musia byť vybavené EHS typovou schvaľovaciu značkou komponentu s poradovým číslom 02; keďže poradové číslo 01 môže byť naďalej používané pre zrkadlá tried I, II a III tak dlho, pokiaľ požiadavky na tieto tri triedy spätných zrkadiel zostanú nezmenené;
keďže veľké množstvo spätných zrkadiel zahrňuje ochranné telesá z plastu a keďže zmena jediného čísla značky typového schválenia komponentu by mohla vyvolať potrebu veľkej alebo úplnej zmeny používanej lisovacej formy; keďže pomer nákladov na tieto zmeny by sa neodôvodniteľne zvýšili oproti zámeru;
keďže opatrenia tejto smernice sa zhodujú so stanoviskom Výboru na prispôsobenie smerníc odstraňujúcich technické bariéry obchodu v sektore motorových vozidiel technickému pokroku,
PRIJALA TÚTO SMERNICU:
Článok 1
Smernica 71/127/EHS sa týmto mení a dopĺňa takto:
1. Na koniec bodu 4.2 doplnku 2 k prílohe II sa pridáva znenie:
"Poradové číslo 01 však môže byť zachované pre spätné zrkadlá tried I, II a III, ak požiadavky týkajúce sa týchto troch tried zrkadiel zostanú nezmenené."
2. K prílohe III sa pridáva nový bod 1.3:
"1.3. Vozidlá, ktoré obdržali pre montáž zrkadiel EHS typové schválenie podľa tejto smernice, môžu byť buď úplne, alebo čiastočne vybavené spätnými zrkadlami tried I, II alebo III, ktoré majú vo svojom čísle EHS typového schválenia komponentu poradové číslo 01, za podmienky, že požiadavky na tieto tri triedy zrkadiel zostanú nezmenené."
Článok 2
Členské štáty uvedú do účinnosti ustanovenia potrebné pre dosiahnutie súladu s touto smernicou do 31. decembra 1986. Ihneď o tom informujú Komisiu.
Článok 3
Táto smernica je adresovaná členským štátom.
V Bruseli 6. novembra 1986